Go. \_\_\_\_\_\_\_\_\_\_\_\_\_\_\_\_\_

E.: \_\_\_\_\_\_\_\_\_\_\_\_\_\_\_\_\_\_

Številka: 090-27/2021/2

Datum: 30. 3. 2021

**Zadeva: Dostop do podatkov na prejetih računih – mnenje ministrstva**

Zveza: vaš dopis z dne 11. 2. 2021

# Spoštovani,

na Ministrstvo za javno upravo ste posredovali zaprosilo za pravno mnenje v zvezi z  dostopam po Zakonu o dostopu do informacij javnega značaja (v nadaljnjem besedilu: ZDIJZ)[[1]](#footnote-1) do računov, ki sta jih prejela občina in pristojno ministrstvo za plačilo stroškov javne službe lokalnega pomena, ta je opravljanja javne službe za zaščito živali, in sicer vas zanima:

* ali lahko od občin zahtevate račune s prilogami, ki jih je zadevni občini izstavilo zavetišče za opravljanje javne službe zaščite živali;
* ali  lahko račune zahteva kdor koli - torej vsak slovenski državljan ali mora biti slednji občan zadevne občine oz. vsaj ene od občin, ki jo s svojo dejavnostjo pokriva zavetišče;
* ali  račune, ki so bili podlaga za izplačilo sredstev iz državnega proračuna ali iz EU skladov, lahko zahtevam kot informacijo javnega značaja tudi od določenega ministrstva, če je to za določeno zavetišče izvedlo plačila.

Ministrstvo za javno upravo kot resorno pristojno ministrstvo za sistemsko urejanje področja informacij javnega značaja, vam v nadaljevanju skladno s 32. členom ZDIJZ, posreduje neobvezno in nezavezujoče pravno mnenje.

ZDIJZ ureja postopek, ki **vsakomur** omogoča prost dostop in ponovno uporabo informacij javnega značaja, s katerimi razpolagajo državni organi, organi lokalnih skupnosti, javne agencije, javni skladi in druge osebe javnega prava, nosilci javnih pooblastil in izvajalci javnih služb (v nadaljnjem besedilu: organi).[[2]](#footnote-2) Prosilci za dostop do informacije javnega značaja so torej lahko vse fizične in pravne osebe brez izjeme.

Občina in pristojno ministrstvo sta organa, ki sta zavezana za dostop do informacij javnega značaja, zato morata na zahtevo prosilcu posredovati vse informacije javnega značaja s katerimi razpolagata (kriterij materializirane oblike).

Informacija javnega značaja je informacija, ki izvira iz delovnega področja organa, nahaja pa se v obliki dokumenta, zadeve, dosjeja, registra, evidence ali drugega dokumentarnega gradiva (v nadaljnjem besedilu: dokument), ki ga je organ izdelal sam, v sodelovanju z drugim organom, ali pridobil od drugih oseb.[[3]](#footnote-3) Izjema je **enajst primerov, v katerih lahko organ prosilcu zavrne zahtevo.**[[4]](#footnote-4)Taki primeri so med drugimi, če prosilec zahteva podatek, ki ga zakon opredeljuje kot tajen; če prosilec zahteva podatek, ki je opredeljen kot poslovna skrivnost v skladu z zakonom, ki ureja gospodarske družbe ali če prosilec zahteva osebni podatek, ki ga ščiti predpis o varstvu osebnih podatkov. Nadalje tretji odstavek istega člena ZDIJZ določa, da se ne glede na določbe prvega odstavka, dostop do zahtevane informacije dovoli: če gre za podatke o porabi javnih sredstev ali podatke, povezane z opravljanjem javne funkcije ali delovnega razmerja javnega uslužbenca, razen v primerih iz 1. in 5. do 8. točke prvega odstavka ter v primerih, ko zakon, ki ureja javne finance ali zakon, ki ureja javna naročila, določata drugače; če gre za podatke glede emisij v okolje, odpadkov, nevarnih snovi v obratu ali podatke iz varnostnega poročila in druge podatke, za katere tako določa zakon, ki ureja varstvo okolja.

Iz zgoraj navedenega izhaja, da so podatki o porabi javnih sredstev (npr. podatki o tem, kateri izdelki so bili dobavljeni in po kakšni ceni, podatki o proizvajalcu blaga, podatki o načinu dobave blaga, ipd.), vedno javni, ne glede na morebiten obstoj poslovne skrivnosti. Kateri podatki o porabi javnih sredstev so javni, odloči zavezanec v vsakem konkretnem primeru posebej, saj v konkretnih upravnih zadevah določbe predpisov razlagajo upravni organi in sodišča, ki o zadevah samostojno odločajo. Iz tega razloga vam konkretnega odgovora glede dostopa do podatkov na izstavljenih računih zavetišča za živali ne moremo podati.

Določeni podatki o transakcijah zavezancev za posredovanje informacij javnega značaja so prosto dostopni tudi na spletni strani Uprave Republike Slovenije za javna plačila (UJP) preko brezplačne spletne aplikacije TZIJZ (Transakcije Zavezancev Informacij Javnega Značaja), ki omogoča iskanje podatkov po datumu transakcije, po nazivu in davčni številki registriranega zavezanca ter izvoz in tisk podatkov.Na podlagi zahteve za dostop do informacij javnega značaja so prosilcem zgoraj navedeni podatki o transakcijah (UJP), ki predstavljajo javno dostopne informacije javnega značaja, dostopni tudi pri samih zavezancih po ZDIJZ.[[5]](#footnote-5)

Več o obveznostih zavezancev po ZDIJZ si lahko preberete na spletni strani Sektorja za transparentnost, integriteto in politični sistem, kjer so objavljena mnenja, pojasnila in odgovori na vprašanja posameznih zavezancev, in sicer: <https://www.gov.si/teme/informacije-javnega-znacaja/>.

Lep pozdrav,

Pripravil: Urška Gorenc, sekretarka

Ciril Repnik vodja službe po pooblastilu

sekretar

Poslati:

- naslovniku po E-pošti: \_\_\_\_\_\_\_\_\_\_\_\_\_\_

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086) in

   [7/18](http://www.uradni-list.si/1/objava.jsp?sop=2018-01-0275). [↑](#footnote-ref-1)
2. 1. člen ZDIJZ [↑](#footnote-ref-2)
3. 4. člen ZDIJZ. [↑](#footnote-ref-3)
4. Prvi odstavek 6. člena ZDIJZ. [↑](#footnote-ref-4)
5. Deveti odstavek 10.a člena ZDIJZ. [↑](#footnote-ref-5)